Broj: 711-I-2132-P-391/22-02-21

Zagreb, 29. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva na temelju članka 32. stavka 1. podstavka 3.,4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), na zahtjev **Predsjednice izbornog povjerenstva za provedbu izbora za mjesnu samoupravu Grada Dubrovnika**, za davanjem očitovanja Povjerenstva, na 189. sjednici, održanoj dana 29. rujna 2022., daje sljedeće:

**OČITOVANJE**

**Sukladno članku 17. stavak 1. ZSSI-a,** **ravnatelj županijske uprave za ceste ne može za vrijeme obnašanja navedene dužnosti obavljati funkciju člana vijeća mjesnog odbora ili gradskog kotara na području Grada Dubrovnika.**

Obrazloženje

Zahtjev za davanjem mišljenja Povjerenstva podnijela je Predsjednica izbornog povjerenstva za provedbu izbora za mjesnu samoupravu Grada Dubrovnika.U Povjerenstvu je zahtjev zaprimljen 26. rujna 2022. pod poslovnim brojem 711-U-7976-P-391/22-01-5, povodom kojeg se vodi predmet broj P-391/22.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

Podnositeljica traži mišljenje Povjerenstva može li ravnatelj županijske uprave za ceste za vrijeme obnašanja navedene dužnosti obavljati funkciju člana vijeća mjesnog odbora ili gradskog kotara na području Grada Dubrovnika.

Člankom 3. stavkom 1. podstavkom 62. ZSSI-a propisano je da su ravnatelji županijskih uprava za ceste obveznici u smislu navedenog Zakona te su stoga obvezni postupati sukladno odredbama ZSSI-a.

Člankom 57. stavkom 1. Zakon o lokalnoj i područnoj (regionalnoj) samoupravi („Narodne novine“ broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20 u daljem tekstu: Zakon o lokalnoj i područnoj (regionalnoj) samoupravi ) propisano je da se mjesni odbor osniva statutom jedinice lokalne samouprave kao oblik neposrednog sudjelovanja građana u odlučivanju o lokalnim poslovima od neposrednog i svakodnevnog utjecaja na život i rad građana.

Člankom 59. stavkom 2. Zakona o lokalnoj i područnoj (regionalnoj) samoupravi propisano je da će se Statutom, odnosno drugim općim aktom općine ili grada urediti sva pitanja vezana uz izbore i obavljanje dužnosti članova vijeća mjesnog odbora.

Člankom 61. stavkom 1. Zakon o lokalnoj i područnoj (regionalnoj) samoupravi propisano je da su tijela mjesnog odbora vijeće mjesnog odbora i predsjednik vijeća mjesnog odbora, dok sukladno stavku 2. istog članka vijeće mjesnog odbora biraju građani s područja mjesnog odbora koji imaju biračko pravo. Za člana vijeća mjesnog odbora sukladno članku 61. stavku 3. Zakon o lokalnoj i područnoj (regionalnoj) samoupravi može biti biran građanin koji im biračko pravo i prebivalište na području mjesnog odbora čije se vijeće bira.

Člankom 65. stavkom 1. Zakon o lokalnoj i područnoj (regionalnoj) samoupravi propisano je da se u gradovima mogu statutom osnivati gradski kotarevi ili gradske četvrti kao posebni oblici mjesne samouprave, dok je u stavku 2. istog članka propisano da je gradski kotar, odnosno gradska četvrt oblik mjesne samouprave koji se osniva za područje koje predstavlja gradsku,  gospodarsku i društvenu cjelinu, a koje je povezano zajedničkim interesima građana.

Uvidom u Statut Grada Dubrovnika utvrđeno je kako su u članku 76. istoga na području Grada Dubrovnika osnovani gradski kotarevi: Ploče iza Grada, Grad, Pile – Kono, Lapad, Montovjerna, Gruž, Komolac i Mokošica te mjesni odbori: Osojnik, Ljubač, Gromača, Kliševo, Mrčevo, Riđica, Mravinjac, Dubravica, Brsečine, Trsteno, Orašac, Zaton, Koločep, Lopud, Suđurađ, Luka Šipanska i Bosanka.

Člankom 3. stavcima 1. i 2. ZSSI-a propisano je tko su obveznici u smislu toga Zakona, dok članak 17. stavak 1. ZSSI-a propisuje da za vrijeme obnašanja javne dužnosti na koju je izabran, odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Međutim, pojam obveznika u smislu ZSSI-a i pojam javne dužnosti nisu istoznačnice, već je krug javnih dužnosti mnogi širi od kruga obveznika definiranog ZSSI-om. Druga javna dužnost iz članaka 17. Zakona podrazumijeva svaku javnu dužnost, bez obzira jesu li obnašatelji te javne dužnosti ujedno i obveznici u smislu članka 3. ZSSI-a.

Imajući u vidu način biranja članova vijeća mjesnog odbora i gradskih kotara koji se biraju od strane građana te ovlasti i djelokrug poslova navedenog tijela, Povjerenstvo utvrđuje da obavljanje dužnosti člana vijeća mjesnog odbora, odnosno gradskog kotara predstavlja obavljanje druge javne dužnosti iz članka 17. stavka 1. ZSSI-a, izvan kruga dužnosti navedenih člankom 3. ZSSI-a.

U konkretnome slučaju, Zakonom o ustanovama („Narodne novine“ broj 76/93, 29/97, 47/99, 35/08, 127/19) kao zakonom kojim je uređen način imenovanja, prava i obveze ravnatelja ustanova, kao niti Zakonom o cestama („Narodne novine“, broj 84/11, 22/13, 54/13, 148/13, 92/14, 110/19, 144/21), kojim se uređuje obavljanje djelatnosti županijskih uprava za ceste, nije izričito propisano da ravnatelji županijskih uprava za ceste mogli istovremeno uz obnašanje navedene dužnosti obnašati i drugu javnu dužnost, konkretno dužnost člana mjesnog odbora ,odnosno gradskog kotara, slijedom čega u konkretnom slučaju nije ispunjena iznimka propisana člankom 17. stavkom 1. ZSSI-a.

Slijedom navedenog, sukladno članku 17. stavak 1. ZSSI-a ravnatelj županijske uprave za ceste ne može za vrijeme obnašanja navedene dužnosti obavljati funkciju člana vijeća mjesnog odbora ili gradskog kotara na području Grada Dubrovnika, kao drugu javnu dužnost.

Slijedom navedenoga, Povjerenstvo je dalo očitovanje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Predsjednica izbornog povjerenstva za provedbu izbora za mjesnu samoupravu Grada Dubrovnika, e mailom
2. Objava na internetskoj stranici Povjerenstva
3. Pismohrana